হিন্দু ব্যবসায়ীরা জানান, বছরের প্রথম দিন গণেশ পূজার মাধ্যমে হালখাতার শুভ সূচনা করা হয়। পূজার শুভক্ষণ অনুযায়ী ঢাকের শব্দ আর উলুধ্বনিতে মুখরিত  হয়ে উঠে পুরো এলাকা। ঘট, আমের শাখা, নারকেল ও ফুল দিয়ে পূজা শেষে লালমলাটের নতুন খাতা খোলা হয়। ব্যবসায়ীরা জানান, খাতাটি খুলে প্রথম পৃষ্ঠায় লেখা হয় ওঁ শব্দটি। তারপর গণেশ থেকে শুরু করে সংশ্লিষ্ট পাঁচ দেবতার নাম। তারপর কাঁচা টাকায় সিঁদুর মাখিয়ে পাঁচটি চিহ্ন দেয়া হয়। অনেকে খাতার ভেতর একটি টাকা পুরে রাখেন। এরপর মিষ্টি খাওয়ার ধুম পড়ে যায়।